U HRVATSKOJ je zadnjih godina primjetan trend smanjenja opijanja tinejdžera iako je još uvijek visok postotak mladih osoba koje su se više puta opile u životu, objavio je danas Hrvatski zavod za javno zdravstvo (HZJZ) pozivajući se na međunarodno istraživanje o zdravstvenom ponašanju učenika.

Gotovo trećina 15-godišnjaka opijala se više puta

Najnovije istraživanje o zdravstvenom ponašanju mladih, (Health Behaviour in School-aged Children, HBSC), provedeno prošle godine, pokazuje da se u Hrvatskoj 30,9 posto 15-godišnjaka i 18,7 posto 15-godišnjakinja više puta opijalo.

U dobi od 13 godina opijalo se 6,7 posto učenika i 3,7 posto učenica, a s 11 godina 2,4 posto učenika i 0,4 posto učenica, pokazuju podaci za Hrvatsku iz međunarodnog istraživanja koje se provodi u suradnji sa Svjetskom zdravstvenom organizacijom.

Jedno opijanje u ovoj dobi može se smatrati izoliranim događajem koji pripada uobičajenom buntovništvu i propitivanju granica u doba odrastanja. Opijanje dva i više puta u životu s obzirom na ranu životnu dob ispitanika ukazuje na povećani rizik koji zahtijeva određenu pozornost i zabrinutost roditelja i stručnjaka, upozorava HZJZ.

Uspoređujući rezultate anketa provedenih 2010., 2014. i 2018., HZJZ ističe da su uočljivi pozitivni trendovi jer se učestalost opijanja smanjuje zadnjih godina.

Tekst se nastavlja ispod oglasa

Prije pet godina Hrvatska je bila u samom vrhu

Hrvatska je 2014. bila visoko po opijanju mladih između 45 zemalja uključenih u to istraživanje - u odnosu na Hrvatsku, učenici su se češće opijali samo u dvije od 45 zemlja u dobi od 11 i 13 godina, a samo u pet zemalja u dobi od 15 godina.

Nakon toga, trend smanjenja opijanja među mladima zabilježen je u više zemalja što se tumači provedbom regulatornih mjera, poput zabrane prodaje alkohola maloljetnicima, povećanja cijene alkoholnih pića te osiguravanja okruženja bez alkohola.

U HZJZ-u ističu da će u ožujku 2020. na raspolaganju biti potpuni međunarodni podaci te će tada biti poznato je li Hrvatska i dalje među zemljama s najviše mladih koji se opijaju.

Preliminarni podaci pokazuju ipak nešto povoljniju situaciju u 2018. u odnosu na druge zemlje, o čemu će se više govoriti na okruglom stolu o mladima i alkoholu koji će HZJZ organizirati ovog petka u povodu Mjeseca borbe protiv ovisnosti.